Tibbiy va yordamchi xizmatlar tadbirkorlarga autsorsing shartlarida berilishi mumkin

QHTBT portalida joylashtirilgan navbatdagi loyihada sog‘liqni saqlash sohasidagi davlat-xususiy sheriklik mexanizmlarini kengaytirish nazarda tutilgan. Bu haqda Norma.uz xabar berdi.
Ma’lumot uchun: «Davlat-xususiy sheriklik to‘g‘risida"gi qonun loyihasi 2017 yil iyunda muhokama qilingan edi. Unda 16 ta turli faoliyat sohasida davlatning xususiy tadbirkorlar bilan hamkorligi mexanizmlarini belgilash nazarda tutilgan (bu yerga qarang). O‘tgan yil sentyabrida qonun loyihasini Qonunchilik palatasiga kiritish rejalashtirilgan edi.
Qonun shu paytgacha qabul qilinmagan bo‘lsa ham, DXSHning aniq mexanizmlari, masalan, quyidagi sohalarga joriy etib bo‘lindi:

ta’lim — maktabgacha va umumiy o‘rta (maktab);
madaniyat va san’at;
sog‘liqni saqlash — ijtimoiy dorixonalarni tashkil etish va faoliyat yuritishi qismida va h.k.
Sog‘liqni saqlash vazirligi hamkorlik munosabatlarini kengaytirishni rejalashtirmoqda, taqdim etilgan loyiha bilan bitimlarning amal qilish muddatlarini aniq belgilagan holda DXSHning bir qator yangi shakllarini joriy etishni taklif qilmoqda (quyidagi jadvalga qarang).
T/r
Sog‘liqni saqlash sohasidagi DXSH shakli
DXSH to‘g‘risidagi bitimning amal qilish muddati
1
Nodavlat tibbiyot tashkilotlari binolarini qurish uchun yer uchastkalarini bepul asosda doimiy foydalanishga berish
kamida 30 yil
2
Faoliyat yuritmayotgan davlat tibbiyot tashkilotlari binolarini nol darajali xarid qiymatida realizatsiya qilish
kamida 30 yil
3
Davlat tibbiyot tashkilotlarining foydalanilmayotgan binolari yoki korpuslarini xususiy sheriklarga uzoq muddatli bepul maqsadli foydalanishga berish
kamida 30 yil
4
Faoliyat yuritayotgan davlat tibbiyot tashkilotlari hududida nodavlat tibbiyot tashkilotlari binolarini qurish uchun yer uchastkalarini bepul asosda doimiy foydalanishga berish
kamida 30 yil
5
Mavjud davlat tibbiyot tashkilotlarini rekonstruksiya qilish va jihozlash, keyinchalik otaliqqa olish sharti bilan nodavlat tibbiyot tashkilotlari ob’ektlarini qurish uchun yer uchastkalarini bepul asosda berish
kamida 30 yil
6
Konsessiya asosida qurilish uchun yer uchastkasi yoki rekonstruksiya qilish va jihozlash uchun bino ajratish
15 yilgacha
7
Xususiy sherikning mol-mulki negizida tashkil etilgan nodavlat tibbiyot tashkilotlarini moddiy-texnikaviy va moliyaviy jihatdan ta’minlash
belgilanmaydi
8
Quyidagilarni autsorsing shaklida bajarish:
belgilanmaydi
yordamchi xizmat turlari
bemorlar uchun ovqat tayyorlash, shu jumladan davolovchi ovqatlanishda parhez taomlar tayyorlash
ich kiyim va maxsus kiyimlarni, boshqa yumshoq inventarni yuvish, ularga professional ishlov berish — kir yuvish xizmatlari
tibbiy buyumlar va asboblarni markazlashtirilgan tarzda sterillash
dezinfeksiya va deratizatsiya
bino va inshootlarga xizmat ko‘rsatish, ularni saqlash va ta’mirlash
qo‘riqlash va yong‘in signalizatsiyasi, konditsionerlash, ventilyatsiya, suv ta’minoti, kanalizatsiya tizimlarini o‘rganish va ularga xizmat ko‘rsatish
binolar, inshootlarning muhandislik va texnik tizimlaridan foydalanish, ularga xizmat ko‘rsatish va ta’mirlash
tibbiy uskunalarga texnik xizmat ko‘rsatish va ularni ta’mirlash
chiqindilarni (simobli lampalar va b.) yig‘ish, anatomik chiqindilarni olib chiqib ketish, tibbiy chiqindilarni utillashtirish va professional tozalash
transport xizmatlari va tashish, yuklarni yetkazib berish xizmatlari
issiqlik va elektr energiyasi, sovuq va issiq suv iste’molining hisobini yuritish, energiya va suv iste’moli maqbullashtirilishini tahlil qilish
aloqa, internet-, radio-, telekommunikatsiya tizimlari, servis tizimlari, avariya tizimlari, kirish tizimlarini boshqarish
ayrim turdagi tibbiyot xizmatlari
laboratoriya tahlillarini o‘tkazish (qorin ichidagi infeksiyalarni tekshirish, kimyoviy-toksikologik tekshirishlar, sitologik va gistologik tekshiruvlar va boshqalar)
ro‘yxati Sog‘liqni saqlash vazirligi tomonidan belgilanadigan zamonaviy diagnostika uskunalaridan foydalangan holda tashxis qo‘yish va davolash
bemorlarga gemodializ xizmatlarini ko‘rsatish
ixtisoslashtirilgan tibbiy buyumlar va asboblarni tayyorlash (ayniqsa travmotologik operatsiyalarni o‘tkazish uchun tibbiy tashkilotlarning buyurtmalariga ko‘ra)
Yuqorida ko‘rsatilgan jadvalning 1 — 6-shakllari bo‘yicha DXSH to‘g‘risidagi bitim Sog‘liqni saqlash vazirligi tomonidan o‘tkaziladigan tanlov asosida tuziladi, 7 va 8-vaziyatlarda esa tanlov o‘tkazilmaydi. Sog‘liqni saqlash vazirligi davlat tomonidan sherik sifatida bitim tuzadi va xususiy sherikning bitim shartlarini bajarishini monitoring qiladi.
Shu o‘rinda aytish joizki, DXSH shakliga qarab xususiy sherikning quyidagi turdagi investitsiya majburiyatlari taklif etiladi:
muayyan sonli ijtimoiy ko‘makka muhtoj shaxslarga imtiyozli to‘lov belgilagan holda yoxud bepul tibbiy xizmatlar ko‘rsatish;
davlat tibbiyot tashkilotlari uchun yordamchi funksiyalarni, shuningdek joylardagi sog‘liqni saqlash organlari tomonidan belgilangan hajmlarda ayrim turdagi davolash-profilaktika xizmatlarini bajarish;
xususiy sherikka biriktirilgan davlat tibbiyot muassasalarini qurish, rekonstruksiya qilish, kapital ta’mirlash va jihozlash va boshqalar.
Loyiha o‘zgartirilishi, unga qo‘shimcha kiritilishi yoki rad etilishi mumkin.